পোস্টমডার্ন দুনিয়ার এই পণ্যসংস্কৃতির যুগে তিনি মূলধারার লৌকিক গণসংস্কৃতিরই বিকাশ চান। তিনি নাগরিক নিরক্ত মধ্যবিত্তের মননে ঢুকিয়ে দিতে চান তাজা রক্তের মূলধারার সংস্কৃতি। লুকাচের মতো তিনিও মনে করেন, রাজনীতি হচ্ছে পথ কিংবা উপলক্ষ; সংস্কৃতি হচ্ছে লক্ষ্য। সংস্কৃতিবিচ্ছিন্ন হয়ে রাজনৈতিক ও সামাজিক বিপস্নব অসম্ভব। তিনি তাই একটা সচেতন লড়াই করতে চান। এই লড়াইয়ে তিনি সবাইকে সংঘের ভেতরে চান। তিনি মনে করেন, লড়াইটা একা করা যায় না। তিনি বলেন, ‘আমি দারিদ্রে্যর মধ্যে জন্মগ্রহণ করেছি। আমি জানি, ব্যক্তিগতভাবে দারিদ্র্য দূর করা যায় না। এই বিষয়ে আমি শুরু থেকেই সচেতন ছিলাম। তাই পৃথিবী থেকে দারিদ্র্য নির্মূলের যে-দর্শন সেটাকেই আমি জীবনদর্শনরূপে গ্রহণ করেছি। কথায় ও কাজে এই দর্শনেরই প্রতিফলন ঘটানোর চেষ্টা করেছি এবং করছি। আমি মনে করি, সমাজতন্ত্র ছাড়া মানুষের মুক্তি অসম্ভব। সমাজতান্ত্রিক সংস্কৃতি ছাড়া পৃথিবীতে শ্রেণিহীন সমাজ প্রতিষ্ঠিত হবে না। তবে আগামীর সময় ও সমাজ নির্ধারণ করে দেবে সমাজতান্ত্রিক বিশ্বের রূপ ও প্রকৃতি।’